於是，勝猛、鄉舍皆上馬，引五百卒急向赤阪。道逢宇喜多將明石全登，遂與俱。涉杭瀨川，臨諸侯中村一榮、有馬豐氏寨。勝猛遣全登迂出其後，使鄉舍伏於草莽中，身自縱火焚田。一榮怒，將千餘眾出。勝猛徐退。一榮追之。鄉舍猝出擊其側，勝猛返攻，大破一榮，斬其名將數人；有馬豐氏往救之，全登旋奪其寨。中村、有馬士卒死傷殆盡。勝猛命棄輜重，急退歸。三成猶不知也。